Lábass Juci

**Lábass Juci** született: Lábas Julianna ([Zilah](https://hu.wikipedia.org/wiki/Zilah), [1896](https://hu.wikipedia.org/wiki/1896). [július 22.](https://hu.wikipedia.org/wiki/J%C3%BAlius_22.) – [Budapest](https://hu.wikipedia.org/wiki/Budapest), [1932](https://hu.wikipedia.org/wiki/1932). [augusztus 24.](https://hu.wikipedia.org/wiki/Augusztus_24.)) színésznő.



Életútja

Lábas Gyula és Vidovich Julianna leánya. Szabadkán már zárdai iskolás lányként is felfigyeltek hangjára. 1910-ben [Rákosi Szidinál](https://hu.wikipedia.org/wiki/R%C3%A1kosi_Szidi) tanult. Szerepelt a Városligeti Színkörben, majd 1913. május 24-én fellépett a Király Szín­házban, a »Buksi« című operett Lóri szerepében. Játszott az Apolló Színházban is. Eleinte szubrett szerepeket játszott, majd primadonna lett. 1922. április 20-án a Városi Színház vendége volt, a »Boccaccio«-ban, s 1923 szeptemberében ugyanitt az »Orpheus«-ban láthatta a közönség. Ugyancsak a Városi Színházban 1924. február 14-én a »Bacchus-éj« című operettben lépett fel mind vendég, majd áprilistól a Király Színházban játszott nagy sikerrel a Marica grófnőben. 1928-tól a Király Színház tagja volt. Utolsó szerepét 1932-ben formálta meg a Nyári Operettszínházban. Korai halála miatt egy egy hangosfilmben szerepelt.

1918. július 27-én Budapesten, a Józsefvárosban házasságot kötött [Rátkai Márton](https://hu.wikipedia.org/wiki/R%C3%A1tkai_M%C3%A1rton) színésszel, akitől három évvel később elvált. 1931. június 15-én Budapesten, az Erzsébetvárosban [Szedő Miklós](https://hu.wikipedia.org/wiki/Szed%C5%91_Mikl%C3%B3s) operaénekes felesége lett.

A Magyar Színművészeti Lexikon így jellemzi őt: "Meg kell állapítani róla az öntudatos és következetes művész-egyéniségek erejét, amellyel magasan föléje emelkedik másoknak, akik csak a színpadot, mint kirakatot tekintik célnak, nemesebb belső tartalom nélkül. Lábass Juci szereti a komoly, sőt nehéz színpadi feladatokat. [...] Szerénysége, reklámfóbiája csak emeli értékét. Énekhangjának szépsége és kultúráltsága, mozgásművészete, általában véve megjelenésének bája olyan színpadi fegyverzet, amely akkor fogja minden irányban lenyűgözni híveit es a nagyközönséget, amikor a girl-staffaget elunva, végleg átjátssza magát a komoly (drámai) színpadokra."

Fontosabb színházi szerepei

* Rolla (Szirmai A.: Mágnás Miska)
* Gonda (Fall: Az elvált asszony)
* Vilma (Lehár F.: A pacsirta)
* Serpolette (Planquette: A corneville-i harangok)
* Marica (Kálmán I.: Marica grófnő)
* Fedora (Kálmán I.: A cirkuszhercegnő)
* Rózsika (Zerkovitz B.: Eltörött a hegedűm)
* Viktória (Ábrahám P.)

Filmszerepei

* A paradicsom (1915, szkeccs)
* A doktor úr (1916) - Sárkányné
* A föld rabjai (1917) - Juli/Juliette
* Mágia (1917) - grófnő
* A kivándorló (1918)
* Budapesti hangos filmkabaré (1930) - önmaga
* Nevető Budapest (1930) – önmaga

Forrás

https://hu.wikipedia.org/wiki/Lábass\_Juci